DA Den Europæiske Unions Tidende L 81/26

KOMMISSIONENS FORORDNING (EF) Nr. 489/2005

af 29. marts 2005

om gennemførelsesbestemmelser til Rådets forordning (EF) nr. 1785/2003 for så vidt angår udpegelse af interventionscentre og interventionsorganernes overtagelse af uafskallet ris

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1785/2003 af 29. september 2003 om den fælles markedsordning for ris (1), særlig artikel 6, stk. 3, og artikel 7, stk. 5, og

ud fra følgende betragtninger:

(1) I forordning (EF) nr. 1785/2003 defineres den standardkvalitet for uafskallet ris, som interventionsprisen fastsættes for.

(2) For at fremme produktionen af kvalitetsris bør interventionskriterierne skærpes. En forhøjelse af forarbejdningsudbytterne samtidig med en nedsættelse af tolerancen for udbytter, der afviger fra grundudbyttet, er de mest effektive foranstaltninger for at fremme produktionen af kvalitetsris og samtidig sikre kvaliteten af den ris, som interventionsorganerne oplagrer. Samtidig bør visse forældede sorter udgå af listen over rissorter i bilag II til Kommissionens forordning (EF) nr. 708/98 af 30. marts 1998 om interventionsorganernes overtagelse af uafskallet ris og om fastsættelse af korrektionsbeløb samt tillæg og fradrag (2).

(3) For at sikre tilfredsstillende forvaltning af interventionsordningen bør der fastsættes en minimumsmængde for hvert bud. Det bør dog være muligt at fastsætte en større minimumsmængde, for at der kan tages hensyn til forhold og sædvaner inden for engroshandelen i nogle medlemsstater.

(4) Uafskallet ris, der på grund af kvaliteten ikke kan anvendes senere eller oplagres på passende måde, bør ikke antages til intervention. Ved fastsættelsen af minimumskvaliteten bør der bl.a. tages hensyn til vejrforholdene i EF’s produktionsområder. For at interventionscentrene kan overtage partier af en vis homogenitet, bør det fastsættes, at et parti består af ris af samme sort.

(5) I henhold til forordning (EF) nr. 1785/2003 fastsættes interventionsprisen for uafskallet ris af en bestemt standardkvalitet, og hvis kvaliteten af den ris, der tilbydes til intervention, afviger fra standardkvaliteten, justeres interventionsprisen med tillæg eller fradrag.

(6) Ved fastlæggelsen af tillæg og fradrag bør der tages hensyn til de væsentlige egenskaber ved den uafskallede ris, således at kvaliteten kan vurderes objektivt. En vurdering af vandindhold, forarbejdningsudbytte og defekte kerner, der kan foretages ved enkle og effektive metoder, opfylder dette krav.

(7) I henhold til forordning (EF) nr. 1785/2003 må interventionsorganerne højst opkøbe 75 000 tons pr. produktionsår. Med henblik på at fordele denne mængde ligeligt bør der fastsættes mængder for hver risproducerende medlemsstat, idet der tages hensyn til de enkelte medlemsstaters basisarealer, som fastsat i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (3), samt til de gennemsnitlige udbytter, der er anført i bilag VII til forordning (EF) nr. 1782/2003.

(8) For at sikre en så enkel og effektiv forvaltning af interventionsordningen som muligt bør det fastsættes, at et bud indgives for det interventionscenter, der ligger nærmest varens oplagringssted, og der bør vedtages bestemmelser for transportomkostninger indtil det lager, hvor interventionsorganet overtager varen.

(9) Det bør nøjagtigt fastlægges, hvilken kontrol der skal foretages, for at sikre, at de tilbudte varer opfylder kravene om vægt og kvalitet. Der bør skelnes mellem på den ene side antagelse af den tilbudte vare efter en kontrol af mængde og minimumskvalitet og på den anden side fastsættelsen af den pris, der skal betales den bydende efter gennemførelsen af de nødvendige analyser for at fastslå hvert partis nøjagtige egenskaber på grundlag af repræsentative prøver.

(10) Der bør fastsættes særlige bestemmelser for de tilfælde, hvor varen overtages på den bydendes lager. Der bør bl.a. tages hensyn til oplysningerne i den bydendes lagerregnskab uden dog at foregribe resultaterne af en supplerende kontrol for at sikre, at betingelserne for interventionsorganets overtagelse af varen overholdes.

(11) Bestemmelserne i nærværende forordning erstatter bestemmelserne i Kommissionens forordning (EF) nr. 708/98 og (EF) nr. 549/2000 af 14. marts 2000 om fastsættelse af interventionscentrene for ris (4). De nævnte forordninger bør derfor ophæves.

(12) Foranstaltningerne i denne forordning er i overensstemmelse med udtalelse fra Forvaltningskomitéen for Korn —

UDSTEDT FØLGENDE FORORDNING:

Artikel 1

Interventionscentre

De interventionscentre, der er omhandlet i artikel 6, stk. 2, i forordning (EF) nr. 1785/2003, er anført i bilag I til nærværende forordning.

Artikel 2

Interventionsorganets opkøb

1. I den opkøbsperiode, der er fastsat i artikel 7, stk. 1, i forordning (EF) nr. 1785/2003, kan enhver indehaver af et parti på mindst 20 tons uafskallet ris, der er høstet i EF, tilbyde dette parti med henblik på interventionsorganets opkøb.

Et parti består af ris af samme sort.

Medlemsstaterne kan fastsætte en højere minimumsmængde for et parti end den, der er nævnt i første afsnit.

2. Leveres et parti i flere dele (lastvogn, flodpram, godsvogn osv.), skal hver dellevering opfylde de krav om minimumsegenskaber, der er fastsat i artikel 3, uden at dette anfægter artikel 12.

Artikel 3

Minimumsegenskaber

1. For at den uafskallede ris kan antages til intervention, skal den være af sund og sædvanlig handelskvalitet.

2. Den uafskallede ris anses for at være af sund og sædvanlig handelskvalitet, når:

a) den er fri for lugt og for levende insekter

b) har et vandindhold på højst 14,5 %

c) giver et forarbejdningsudbytte, der højst er 5 procentpoint mindre end de grundudbytter, der er anført i del A i bilag II

d) den procentvise andel af forskellige urenheder, af korn af andre rissorter og af defekte korn, som defineret i bilag III til forordning (EF) nr. 1785/2003, ikke overstiger den maksimale procentsats, der er anført for hver type ris i bilag III til nærværende forordning

e) radioaktivitetsniveauet ikke overskrider de tilladte maksimumsværdier, der er fastsat i EF-bestemmelserne.

3. I denne forordning forstås der ved »forskellige urenheder« alle fremmedlegemer.

Artikel 4

Fradrag og tillæg

De fradrag og tillæg, der er omhandlet i artikel 7, stk. 2, i forordning (EF) nr. 1785/2003, anvendes på interventionsprisen for den uafskallede ris, der tilbydes til intervention, idet interventionsprisen ganges med summen af de procentvise fradrag og tillæg, der fastlægges således:

a) når vandindholdet i den uafskallede ris overstiger 13 %, er fradraget i interventionsprisen lig med forskellen mellem vandindholdet i den ris, der tilbydes til intervention, angivet i procent med en nøjagtighed på en decimal, og 13 %

b) når udbyttet ved forarbejdning af risen afviger fra det grundudbytte for den pågældende sort, der er fastsat i del A i bilag II til nærværende forordning, fastlægges tillæg og fradrag for hver sort efter del B i bilag II

c) når andelen af defekte korn i den uafskallede ris overskrider de tolerancer, der gælder for standardkvaliteten af uafskallet ris, fastlægges det procentvise fradrag i interventionsprisen for hver type ris efter bilag IV

d) når andelen af forskellige urenheder i den uafskallede ris overstiger 0,1 %, opkøbes partiet til intervention med et fradrag i interventionsprisen på 0,02 % for hver yderligere afvigelse på 0,01 %

e) når der tilbydes et parti uafskallet ris af en given sort til intervention, og andelen af korn af andre rissorter overstiger 3 %, opkøbes partiet med et fradrag i interventionsprisen på 0,1 % for hver yderligere afvigelse på 0,1 %.

Artikel 5

Mængder, der kan godkendes til intervention

Fra produktionsåret 2004/05 opdeles de mængder uafskallet ris, der kan godkendes til intervention, i en særlig tranche til hver producentmedlemsstat (tranche 1), jf. tabellen i bilag V, og i en fælles tranche for hele EF (tranche 2), der omfatter alle de uudnyttede mængder fra tranche 1.

Artikel 6

De erhvervsdrivendes salgstilbud

1. Et salgstilbud skal indgives skriftligt til et interventionsorgan, herunder elektronisk, på en blanket, som stilles til rådighed af interventionsorganet.

For at kunne komme i betragtning skal buddene for tranche 1 indgives i perioden 1.-9. april og buddene for tranche 2 indgives i perioden 1.-9. juni.

2. Et bud skal indeholde følgende oplysninger:

a) den bydendes navn

b) oplagringsstedet for den tilbudte ris

c) tilbudt mængde i overensstemmelse med artikel 2

d) sort

e) vigtigste egenskaber, herunder det samlede udbytte og udbyttet i helt korn ved forarbejdning

f) produktionsår

g) den af buddet omfattede minimumsmængde, som, hvis den ikke overholdes, indebærer, at den bydende betragter buddet som ikke indgivet

h) det interventionscenter, som buddet gælder for

i) dokumentation for, at den bydende har stillet en sikkerhed på 50 EUR pr. ton uafskallet ris, idet denne sikkerhed nedsættes til 20 EUR pr. ton uafskallet ris for de producenter eller deres sammenslutninger, der har opfyldt kravene i Kommissionens forordning (EF) nr. 1709/2003 (5)

j) en erklæring om, at produktet er af EF-oprindelse, med angivelse af produktionsregionen

k) de foretagne behandlinger med plantebeskyttelsesmidler med angivelse af de benyttede doser.

3. Buddene skal indgives til interventionsorganet i produktionsmedlemsstaten for det interventionscenter i denne medlemsstat, der ligger nærmest det sted, hvor den uafskallede ris befinder sig på tidspunktet for indgivelsen af buddet. I denne forordning forstås der ved »nærmeste interventionscenter« det center i produktionsmedlemsstaten, som den uafskallede ris kan befordres til med de laveste omkostninger.

4. Indgivne bud kan hverken ændres eller tilbagetrækkes.

5. Hvis buddet afvises, underretter interventionsorganet den bydende herom senest ti arbejdsdage efter indgivelsen af buddet.

Artikel 7

Tildeling af mængder

1. Senest den første arbejdsdag i maj undersøger medlemsstatens myndighed, om den samlede tilbudte mængde i tranche 1 overskrider den disponible mængde. I tilfælde af en overskridelse beregner myndigheden en koefficient for tildeling af mængder, som angives med seks decimaler. Denne koefficient fastsættes til den størst mulige værdi, således at den samlede tildelte mængde under hensyntagen til de enkelte buds minimumsmængde er mindre end eller lig med den disponible mængde. Hvis der ikke er tale om en overskridelse, er tildelingskoefficienten lig med 1.

I givet fald lægges den uudnyttede mængde, dvs. forskellen mellem den disponible mængde og den samlede tildelte mængde, til den mængde, der er fastsat for tranche 2.

Medlemsstatens myndighed underretter Kommissionen om tildelingskoefficienten, den samlede tildelte mængde og den uudnyttede mængde, der er overført til tranche 2, senest dagen efter den dato, der er nævnt i første afsnit. Kommissionen offentliggør hurtigst muligt disse oplysninger på sit netsted.

Senest den anden dag efter den dato, der er anført i første afsnit, underretter medlemsstatens myndighed den bydende om, at hans bud er antaget for en tildelt mængde svarende til den tilbudte mængde multipliceret med tildelingskoefficienten. Hvis denne mængde er mindre end den minimumsmængde, der er anført i buddet, nedsættes denne mængde dog til 0.

2. For tranche 2 giver medlemsstaterne senest den første arbejdsdag i juli Kommissionen meddelelse om de tilbudte mængder, i givet fald sammen med de anførte minimumsmængder. Disse oplysninger skal meddeles elektronisk efter modellen i bilag VI. Denne meddelelse fremsendes også, selv om der ikke er modtaget tilbud om mængder.

Kommissionen samler alle de bud, der er indgivet i medlemsstaterne, og undersøger, om den samlede tilbudte mængde overskrider den disponible mængde. I tilfælde af en overskridelse beregner Kommissionen en koefficient for tildeling af mængderne, som angives med seks decimaler. Denne koefficient fastsættes til den størst mulige værdi, således at den samlede tildelte mængde under hensyntagen til de enkelte buds minimumsmængde er mindre end eller lig med den disponible mængde. Hvis der ikke er tale om en overskridelse, er tildelingskoefficienten lig med 1.

Senest tre arbejdsdage efter offentliggørelsen af denne tildelingskoefficient i Den Europæiske Unions Tidende underretter medlemsstatens myndighed den bydende om, at hans bud er antaget for en tildelt mængde svarende til den tilbudte mængde multipliceret med tildelingskoefficienten. Hvis denne mængde er mindre end den minimumsmængde, der er anført i buddet, nedsættes denne mængde dog til 0.

3. Sikkerheden i henhold til artikel 6, stk. 2, litra i), frigives i forhold til den mængde, der er tilbudt, men ikke tildelt. For den tildelte mængde frigives hele sikkerheden, så snart 95 % af den nævnte mængde er blevet leveret i henhold til bestemmelserne i artikel 9.

Artikel 8

Transportomkostninger

1. Transportomkostningerne fra det lager, hvor varen er oplagret ved indgivelsen af buddet, til det nærmeste interventionscenter påhviler den bydende.

2. Overtager interventionsorganet ikke den uafskallede ris på det nærmeste interventionscenter, påhviler de supplerende transportomkostninger interventionsorganet.

3. De i stk. 1 og 2 omhandlede omkostninger fastsættes af interventionsorganet.

Artikel 9

Levering

1. Datoen og interventionscentret for levering fastsættes af interventionsorganet og meddeles den bydende hurtigst muligt. Der kan gøres indsigelser mod disse betingelser inden for en frist på to arbejdsdage fra modtagelsen af meddelelsen.

2. Leveringen på interventionscentret skal finde sted senest ved udgangen af den tredje måned efter måneden for modtagelsen af buddet, uden at leveringen dog kan finde sted efter den 31. august i det pågældende produktionsår.

I tilfælde af opdelt levering skal den sidste del af partiet leveres efter bestemmelserne i første afsnit.

3. Interventionsorganet modtager varen under tilstedeværelse af den bydende eller af dennes befuldmægtigede repræsentant.

Artikel 10

Interventionsorganets overtagelse

1. Interventionsorganets overtagelse af den tilbudte ris sker, når organet eller dettes repræsentant efter bestemmelserne i artikel 12 har konstateret, om varen frit leveret interventionslager opfylder de krav om mængde og minimumsegenskaber, der er fastsat i artikel 2 og 3.

2. Den leverede mængde konstateres ved vejning under tilstedeværelse af den bydende og en repræsentant for interventionsorganet, der skal være uafhængig i forhold til den bydende. Interventionsorganet kan repræsenteres af lagerholderen.

3. Hvis interventionsorganet repræsenteres af lagerholderen, foretager organet selv senest 30 dage efter afslutningen af leveringen en kontrol, der mindst omfatter en vægtkontrol efter volumenmetoden.

Hvis vægten efter beregningsmetoden i første afsnit ikke er mere end 6 % lavere end den mængde, der er registreret i lagerholderens lagerregnskab, bærer denne alle omkostninger ved eventuelle mankoer, der konstateres ved en senere vejning, i forhold til den vægt, der blev opført i regnskabet ved overtagelsen.

Hvis vægten efter beregningsmetoden i første afsnit er mere end 6 % lavere end den mængde, der er registreret i lagerholderens lagerregnskab, vejes varen straks. Vejningsomkostningerne påhviler lagerholderen, hvis den konstaterede vægt er lavere end den vægt, der er registreret i lagerregnskabet; i modsat fald påhviler vejningsomkostningerne interventionsorganet.

Artikel 11

Overtagelse på den bydendes lager

1. Interventionsorganet kan i stedet for at overtage den uafskallede ris på det interventionscenter, som den bydende udpeger, vælge at overtage den på det sted, hvor varen er oplagret ved buddets indgivelse. I så fald skal den overtagne vare oplagres særskilt fra de andre varer.

Datoen for overtagelse er lig med datoen for den konstatering af minimumsegenskaber, der er nævnt i overtagelsesattesten, som omhandlet i artikel 14.

2. Hvis overtagelsen sker på de betingelser, der er fastsat i stk. 1, kan mængden konstateres på grundlag af lagerregnskabet, der skal føres efter skik og brug i branchen, samt efter de krav, som interventionsorganet fastsætter, for så vidt:

a) lagerregnskabet viser: — den vægt, der er konstateret ved vejning, som senest må have fundet sted ti måneder tidligere — risens kvalitetsegenskaber på vejningstidspunktet, navnlig vandindholdet — eventuelle siloomlagringer — foretagne behandlinger

b) lagerholderen erklærer, at det tilbudte parti i alle henseender svarer til oplysningerne i lagerregnskabet.

Den vægt, der kommer i betragtning, er den vægt, der er opført i lagerregnskabet, eventuelt justeret for at tage hensyn til en forskel mellem det vandindhold, der blev konstateret ved vejningen, og det vandindhold, der blev konstateret ved den repræsentative prøve.

Dog foretager interventionsorganet en volumenkontrol senest 30 dage efter overtagelsen af varerne. Den eventuelle forskel mellem den vejede mængde og den mængde, der er anslået efter volumenmetoden, må ikke være mere end 6 %.

Hvis vægten efter beregningsmetoden i tredje afsnit ikke er mere end 6 % lavere end den mængde, der er registreret i lagerholderens lagerregnskab, bærer denne alle omkostninger ved eventuelle mankoer, der konstateres ved en senere vejning, i forhold til den vægt, der blev opført i regnskabet ved overtagelsen.

Hvis vægten efter beregningsmetoden i tredje afsnit er mere end 6 % lavere end den mængde, der er registreret i lagerholderens lagerregnskab, vejes varen straks. Vejningsomkostningerne påhviler lagerholderen, hvis den konstaterede vægt er lavere end den registrerede vægt, og i modsat fald EUGFL.

Artikel 12

Kontrol af kvalitetsegenskaber

1. Med henblik på en kontrol af de kvalitetsegenskaber, som varen i henhold til artikel 3 skal opfylde for at kunne antages til intervention, udtager interventionsorganet prøver under tilstedeværelse af den bydende eller dennes befuldmægtigede repræsentant.

Der sammensættes tre lige store repræsentative prøver på mindst et kilo. De er beregnet til:

a) den bydende

b) det lager, hvor overtagelsen skal finde sted

c) interventionsorganet.

Det antal stikprøver, der skal udtages til sammensætning af de repræsentative prøver, beregnes ved at dividere det tilbudte partis mængde med ti tons. Hver stikprøve skal have samme vægt. De repræsentative prøver sammensættes ved at lægge stikprøverne sammen og dele dem i tre.

Kontrollen af de krævede kvalitetsegenskaber foretages ud fra den repræsentative prøve til det lager, hvor overtagelsen skal finde sted.

2. Hvis varen ikke overtages på den bydendes lager, sammensættes der repræsentative prøver for hver dellevering (lastvogn, flodpram, godsvogn) på de betingelser, der er fastsat i stk. 1.

Undersøgelsen af hver dellevering inden indlagringen på interventionslageret kan begrænses til en kontrol af vandindhold, indhold af urenheder og en verifikation af, at varen ikke indeholder levende insekter. Fører det endelige resultatet af undersøgelsen senere til konstatering af, at en delleverance ikke opfylder kravene om minimumskvalitet, afvises det dog at overtage partiet. Hele partiet trækkes tilbage. Omkostningerne i forbindelse med tilbagetrækningen påhviler den bydende.

Hvis interventionsorganet i en medlemsstat er i stand til inden indlagringen at kontrollere, om hver delleverance opfylder alle kravene om minimumskvalitet, skal det afvise at overtage en delleverance, der ikke opfylder disse krav.

3. Hvis varen overtages på den bydendes lager, jf. artikel 11, foretages kontrollen på grundlag af en repræsentativ prøve af det tilbudte parti på de betingelser, der er fastsat i stk. 1.

Kontrollen skal fastslå, at varen opfylder kravene om minimumskvalitet. I modsat fald afvises partiet.

Artikel 13

Bestemmelse af varens egenskaber

1. Hvis varen antages efter den undersøgelse, der foretages efter artikel 12, bestemmes varens egenskaber præcist for at fastlægge den pris, der skal betales den bydende. Prisen fastlægges for det tilbudte parti på grundlag af det vægtede gennemsnit af resultaterne af analyserne af de repræsentative prøver som defineret i artikel 12.

Analyseresultaterne meddeles den bydende ved overgivelsen af den overtagelsesattest, der er omhandlet i artikel 14.

2. Bestrider den bydende resultatet af den analyse, der er foretaget efter stk. 1 for at fastlægge prisen, foretager et laboratorium, der er godkendt af myndighederne, en ny præcis analyse af varens egenskaber på grundlag af en ny repræsentativ prøve, der sammensættes af lige store dele af de repræsentative prøver, som den bydende og interventionsorganet opbevarer. Ved dellevering af det tilbudte parti opnås resultatet ved at beregne det vægtede gennemsnit af resultaterne af analyserne af de nye repræsentative prøver af hver dellevering.

Resultatet af sidstnævnte analyser er afgørende for den pris, der skal betales den bydende. Udgifterne til disse nye analyser påhviler den tabende part.

Artikel 14

Overtagelsesattest

Interventionsorganet udfærdiger en overtagelsesattest for hvert parti. Den bydende eller dennes repræsentant kan være til stede ved udfærdigelsen af denne attest.

Overtagelsesattesten indeholder mindst oplysninger om:

a) datoen for kontrollen af mængde og minimumsegenskaber

b) sorten og den leverede vægt

c) antallet af prøver, der er udtaget for at sammensætte den repræsentative prøve

d) de konstaterede fysiske og kvalitative egenskaber.

Artikel 15

Fastlæggelse af den pris, der skal betales den bydende

1. Den pris, der skal betales den bydende, er den pris, der er fastlagt efter artikel 7, stk. 2, i forordning (EF) nr. 1785/2003 for en vare frit leveret lager uaflæsset, og som gælder på den dato, der er fastsat som den første leveringsdag, under hensyntagen til de tillæg og fradrag, der er fastsat i artikel 4 i nærværende forordning, samt bestemmelserne i artikel 8 i nærværende forordning.

Ved overtagelse på den bydendes lager efter artikel 11 fastlægges den pris, der skal betales, ud fra den interventionspris, der gælder på dagen for antagelsen af buddet, justeret med de gældende tillæg og fradrag og fratrukket de laveste transportomkostninger til det nærmeste interventionscenter fra det sted, hvor den uafskallede ris overtages, samt udlagringsomkostningerne. Disse omkostninger fastlægges af interventionsorganet.

2. Betalingen foretages 32-37 dage efter dagen for overtagelsen som omhandlet i artikel 10, stk. 1, eller artikel 11, stk. 1.

Ved anvendelse af artikel 13, stk. 2, foretages betalingen hurtigst muligt efter, at den bydende er underrettet om resultatet af den sidste analyse.

Er betalingen betinget af, at den bydende fremlægger en faktura, og fakturaen ikke fremlægges inden for den i første afsnit fastsatte frist, skal betalingen foretages senest fem arbejdsdage efter fakturaens faktiske fremlæggelse.

Artikel 16

Kontrol af de oplagrede varer

En erhvervsdrivende, der oplagrer opkøbte varer for interventionsorganets regning, kontrollerer regelmæssigt deres tilstedeværelse og deres opbevaringstilstand og underretter straks nævnte organ om ethvert problem, der måtte være opstået i denne forbindelse.

Interventionsorganet kontrollerer mindst en gang om året det oplagrede produkts kvalitet. Prøveudtagningen med henblik herpå kan finde sted på tidspunktet for udarbejdelsen af den årlige opgørelse, der er omhandlet i Kommissionens forordning (EF) nr. 2148/96 (6).

Artikel 17

Kontrol af radioaktivitetsniveauet

Der foretages kun en kontrol af radioaktivitetsniveauet, hvis situationen kræver det, og i den nødvendige periode. Om nødvendigt fastsættes varigheden og omfanget af kontrolforanstaltningerne efter proceduren i artikel 26, stk. 2, i forordning (EF) nr. 1785/2003.

Artikel 18

Nationale bestemmelser

Interventionsorganet vedtager om nødvendigt for at tage hensyn til særlige forhold i medlemsstaten yderligere procedurer og betingelser for overtagelse, som er forenelige med denne forordnings bestemmelser.

Artikel 19

Ophævelse

Forordning (EF) nr. 708/98 og (EF) nr. 549/2000 ophæves.

Artikel 20

Ikrafttrædelse

Denne forordning træder i kraft dagen efter offentliggørelsen i Den Europæiske Unions Tidende.

Den anvendes fra den 1. april 2005.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 29. marts 2005. På Kommissionens vegne Mariann FISCHER BOEL Medlem af Kommissionen

(1) EUT L 270 af 21.10.2003, s. 96.

(2) EFT L 98 af 31.3.1998, s. 21. Senest ændret ved forordning (EF) nr. 1107/2004 (EUT L 211 af 12.6.2004, s. 14).

(3) EUT L 270 af 21.10.2003, s. 1. Senest ændret ved forordning (EF) nr. 118/2005 (EUT L 24 af 27.1.2005, s. 15).

(4) EFT L 67 af 15.3.2000, s. 14. Senest ændret ved forordning (EF) nr. 1091/2004 (EUT L 209 af 11.6.2004, s. 8).

(5) EUT L 243 af 27.9.2003, s. 92.

(6) EFT L 288 af 9.11.1996, s. 6.

BILAG I INTERVENTIONSCENTRE 1. Grækenland Regioner Interventionscentre Midtgrækenland Volos Lamia Messolongi Larissa Elassona Makedonien Skotoysa Drymos Platy Provatas Pyrgos Thessaloniki Yannitsa Peloponnes Messini

2. Spanien Regioner Interventionscentre Aragonien Ejea de los Caballeros Grañén Catalonien Aldea-Tortosa Valencia Albal-Silla Sueca Cullera Murcia Calasparra Extremadura Don Benito Montijo Madrigalejo Andalusien Coria del Río Las Cabezas de San Juan La Puebla del Río Los Palacios Véjer de la Frontera Navarra Tudela

3. Frankrig Departementer Interventionscentre Bouches-du-Rhône Arles Port-Saint-Louis-du-Rhône Gard Beaucaire Saint-Gilles Fransk Gyuana Mana (Saint-Laurent-du-Maroni)

4. Italien Regioner Interventionscentre Piemonte Vercelli Novara Cuneo Torino Alessandria Biella Veneto Rovigo Lombardiet Pavia Mantova Milano Lodi Emilia–Romagna Piacenza Parma Ferrara Bologna Ravenna Reggio Emilia Sardinien Oristano Cagliari

5. Ungarn Region Interventionscentre Nordlig storslette Karcag Sydlig storslette Szarvas

6. Portugal Regioner Interventionscentre Beira Litoral Granja do Ulmeiro Ribatejo Mora Fronteira Alentejo Cuba Évora

BILAG II A. GRUNDUDBYTTE VED FORARBEJDNING Sortsbetegnelse Udbytte i helt korn (%) Samlet udbytte (%) Argo, Selenio, Couachi 66 73 Alpe, Arco, Balilla, Balilla GG, Balilla Sollana, Bomba, Bombon, Colina, Elio, Flipper, Frances, Lido, Riso, Matusaka, Monticili, Pegonil, Sara, Strella, Thainato, Thaiperla, Ticinese, Veta, Leda, Mareny, Clot, Albada, Guadiamar 65 73 Ispaniki A, Makedonia 64 73 Bravo, Europa, Loto, Riva, Rosa Marchetti, Savio, Veneria 63 72 Tolima 63 71 Inca 63 70 Alfa, Ariete, Bahia, Carola, Cigalon, Corallo, Cripto, Cristal, Drago, Eolo, Girona, Gladio, Graldo, Indio, Italico, Jucar, Koral, Lago, Lemont, Mercurio, Miara, Molo, Navile, Niva, Onda, Padano, Panda, Pierina, Marchetti, Ribe, Ringo, Rio, S. Andrea, Saturno, Senia, Sequial, Smeraldo, Star, Stirpe, Vela, Vitro, Calca, Dion, Zeus 62 72 Strymonas 62 71 Anseatico, Baldo, Belgioioso, Betis, Euribe, Italpatna, Marathon, Redi, Ribello, Rizzotto, Rocca, Roma, Romanico, Romeo, Tebre, Volano 61 72 Bonnet Bell, Rita, Silla, Thaibonnet, L 202, Puntal 60 72 Evropi, Melas 60 70 Arborio, Blue Belle, Blue Belle »E«, Blue Bonnet, Calendal, Razza 82, Rea 58 72 Maratelli, Precoce Rossi 58 70 Carnaroli, Elba, Vialone Nano 57 72 Axios 57 67 Roxani 57 66 Pygmalion 52 71 Ikke benævnte sorter 64 72 B. TILLÆG OG FRADRAG PÅ GRUNDLAG AF UDBYTTET VED FORARBEJDNING Udbytte ved forarbejdning af uafskallet ris til sleben ris i helt korn Tillæg og fradrag pr. udbytteenhed Højere end grundudbyttet Tillæg på 0,75 % Lavere end grundudbyttet Fradrag på 1 %

Samlet udbytte ved forarbejdning af uafskallet ris til sleben ris Tillæg og fradrag pr. udbytteenhed Højere end grundudbyttet Tillæg på 0,60 % Lavere end grundudbyttet Fradrag på 0,80 %

BILAG III MAKSIMALE PROCENTSATSER SOM OMHANDLET I ARTIKEL 3, STK. 2, LITRA D) Korndefekter Rundkornet ris KN-kode 1006 10 92 Middelkornet og langkornet A-ris KN-kode 1006 10 94 og 1006 10 96 Langkornet B-ris KN-kode 1006 10 98 Kridtagtige korn 6 4 4 Korn med røde riller 10 5 5 Plettede og skjoldede korn 4 2,75 2,75 Ravfarvede korn 1 0,50 0,50 Gule korn 0,175 0,175 0,175 Forskellige urenheder 1 1 1 Korn af ris af andre sorter 5 5 5

BILAG IV FRADRAG FOR DEFEKTE KORN Korndefekter Procentdelen af defekte korn, der medfører fradrag i interventionsprisen Fradrag i procent (1), der anvendes på yderligere afvigelser i forhold til miminumskravet Rundkornet ris KN-kode 1006 10 92 Middelkornet og langkornet A-ris KN-kode 1006 10 94 og 1006 10 96 Langkornet B-ris KN-kode 1006 10 98 Kridtagtige korn 2-6 % 2-4 % 1,5-4 % 1 % for hver yderligere afvigelse på 0,5 % Korn med røde riller 1-10 % 1-5 % 1-5 % 1 % for hver yderligere afvigelse på 1 % Plettede og skjoldede korn 0,50-4 % 0,50-2,75 % 0,50-2,75 % 0,8 % for hver yderligere afvigelse på 0,25 % Ravfarvede korn 0,05-1 % 0,05-0,50 % 0,05-0,50 % 1,25 % for hver yderligere afvigelse på 0,25 % Gule korn 0,02-0,175 % 0,02-0,175 % 0,02-0,175 % 6 % for hver yderligere afvigelse på 0,125 % (1) For defekte korn beregnes hver afvigelse i procent angivet med to decimaler.

BILAG V TRANCHE 1 SOM OMHANDLET I ARTIKEL 5 Medlemsstat Tranche 1 Grækenland 4 674 t Spanien 20 487 t Frankrig 4 181 t Italien 40 764 t Ungarn 307 t Portugal 4 587 t